കടുവാപ്പേടിയില് ജോലിക്ക് പോകാനാകാതെ തോട്ടം തൊഴിലാളികള് ഗൂഡല്ലൂര്: കടുവാപ്പേടി കാരണം ജോലിക്ക് പോകാനാകാതെ തോട്ടം തൊഴിലാളികള്. ദേവര്ഷോല, മേഫീല്ഡ് സ്വകാര്യ എസ്റ്റേറ്റ് തൊഴിലാളികളാണ് ഏറെ പ്രയാസത്തിലായിരിക്കുന്നത്. നെല്ലാക്കോട്ട പഞ്ചായത്തിലെ മേഫീല്ഡ്, ഔണ്ടി തുടങ്ങിയ മേഖലകളിലും ദേവര്ഷോല പഞ്ചായത്തിലെ ദേവന് ഒന്ന്, ദേവന് രണ്ട് മേഖലകളിലും കടുവ ചുറ്റിത്തിരിയുകയാണ്. അതിനാല് തോട്ടം തൊഴിലാളികള്ക്ക് ജോലിക്ക് പോകാന് പറ്റുന്നില്ല. തൊഴിലാളികളാരും ജോലിക്ക് പോകരുതെന്ന് ജില്ലാ ഭരണകൂടം നിര്ദേശവും നല്കിയിട്ടുണ്ട്. ദേവന് എസ്റ്റേറ്റിലെ 125 തൊഴിലാളികള്ക്ക് ദേവര്ഷോല പഞ്ചായത്ത് ഒരു മാസത്തേക്കുള്ള ഭക്ഷ്യ വസ്തുക്കള് വിതരണം ചെയ്തിട്ടുണ്ട്. അവധി ദിവസങ്ങളില് ഇരു എസ്റ്റേറ്റുകളിലെയും തൊഴിലാളികള്ക്ക് മാനേജ്മെന്റ് ശന്പളം നല്കണമെന്ന് തൊഴിലാളികള് ആവശ്യപ്പെട്ടു. ദേവര്ഷോല, മേഫീല്ഡ് എസ്റ്റേറ്റുകള് ആളൊഴിഞ്ഞ അവസ്ഥയിലാണ്. കടുവയെ പിടികൂടാനുള്ള ശ്രമം ആറാം ദിവസവും തുടരുകയാണ്. വയനാട് ജില്ലയില് ഏഴു കടുവകളെ കൂട് വച്ച് പിടികൂടിയ പ്രത്യേക പരിശീലനം ലഭിച്ച സംഘം തമിഴ്നാട് വനംവകുപ്പിനോടൊപ്പം ചേര്ന്ന് തെരച്ചില് നടത്തുന്നുണ്ട്. ഡോക്ടര്മാരായ സുകുമാരന്, അശോകന്, രാജേഷ്കുമാര് എന്നിവരുടെ നേതൃത്വത്തിലുള്ള മെഡിക്കല് സംഘം സ്ഥലത്ത് ക്യാന്പ് ചെയ്യുന്നുണ്ട്.